EHTY:n varainhoitovuotta 2001 koskeva vuosikertomus ja tarkastuslausuma sekä komission vastaukset



Virallinen lehti nro C 302 , 05/12/2002 s. 0001 - 0010



EHTY:n varainhoitovuotta 2001 koskeva vuosikertomus ja tarkastuslausuma sekä komission vastaukset (EHTY:n perustamissopimuksen 45 c artiklan 1 ja 4 kohta ja 21 joulukuuta 1977 annetun varainhoitoasetuksen, sellaisena kuin se on viimeksi muutettuna 9 päivänä huhtikuuta 2001 annetulla neuvoston asetuksella (EY, EHTY, Euratom) N:o 762/2001, 88 artikla) (2002/C 302/01) SISÄLLYS >TAULUKON PAIKKA> EHTY:N TASEEN KEHITYS 1. EHTY:n taseen loppusumma aleni 3972 miljoonasta eurosta (31. joulukuuta 2000) 3288 miljoonaan euroon (31. joulukuuta 2001), mikä merkitsee 684 miljoonan euron (17 prosentin) vähennystä (ks. taulukko 1). Vastaavaa-puolella vähennys johtuu lähes kokonaan erän "saamiset asiakkailta" pienenemisestä: 256 miljoonaa euroa vähemmän luottolaitoksilta ja 414 miljoonaa euroa vähemmän yrityksiltä. Vastattavaa-puolella vähennys johtuu pääasiassa erän "velat luottolaitoksille" pienenemisestä (- 377 miljoonaa euroa) sekä joukkovelkakirjalainojen vähenemisestä (- 226 miljoonaa euroa). 2. EHTY:n taseessa käteisvaratilien osuus vastaavaa-puolen erien yhteenlasketusta arvosta on 53 prosenttia ja lainojen 43 prosenttia. Käteisvaratileissä ei tapahtunut muutosta varainhoitovuonna 2001 verrattuna varainhoitovuoteen 2000. Käteisvaratileillä oli 1755 miljoonaa euroa 31. joulukuuta 2001. Kyseiset käteisvaratilit ja niiden vastaerät vastattavaa-puolella esitetään taulukossa 2. 3. EHTY:n tilinpäätöksen on jo muutamien vuosien ajan tarkastanut yksityinen tilintarkastustoimisto. Tilintarkastustuomioistuin on noudattamiensa kansainvälisten käytäntöjen mukaisesti hyödyntänyt kyseisen tilintarkastustoimiston tekemää työtä laatiessaan lausumaansa EHTY:n tilinpäätöksestä. EHTY:N VAROJEN JA NIIDEN KÄYTÖN MUUTTUMINEN 4. Varainhoitovuonna 2001 EHTY:n toimintatalousarviota koskevat määrärahat lisääntyivät, toisin kuin aiempina varainhoitovuosina. Määrärahoja oli 17 miljoonaa euroa enemmän kuin varainhoitovuonna 2000 eli niiden kokonaismäärä oli 195 miljoonaa euroa. Lisäys johtuu siitä, että EHTY:n perustamissopimuksen päättymisen lähetessä komissio kannusti jäsenvaltioita hakemaan rakennemuutokseen liittyviä tukia ja sosiaalisia avustuksia sekä menneen että kuluvan vuoden osalta, mikä onkin tukia koskevien soveltamissääntöjen mukaista. EHTY:n varojen ja niiden käytön muuttuminen on esitetty yksityiskohtaisesti taulukossa 3 ja EHTY:n toimintatalousarvion rahoittamiseen tarkoitetun varauksen muutokset vuonna 2001 taulukossa 4. 5. Budjettimenot olivat jälleen ennakoitua pienemmät (23 prosenttia vuonna 1999, 24,2 prosenttia vuonna 2000 ja 5,3 prosenttia vuonna 2001). Edellisistä varainhoitovuosista poiketen rakennemuutokseen liittyviä tukitoimenpiteitä hyödynnettiin vuonna 2001 todellisuudessa sataprosenttisesti ja sosiaalisia avustuksia hiilityöntekijöille 88-prosenttisesti. Huomattakoon, että kyseisistä määrärahoista käytettiin vuonna 1999 vain 50 prosenttia ja vuonna 2000 vain 46 prosenttia. EHTY:N VAKAVARAISUUS Vakavaraisuussuhde 6. Vakavaraisuussuhde kehittyi 31. joulukuuta 2000 vallinneesta 41,4 prosentista 56,1 prosenttiin 31. joulukuuta 2001. Aiempien vuosien tapaan nytkin on kyse takuurahaston kasvusta ja etenkin pankeille myönnettyjen lainojen jäljellä olevan määrän pienentymisestä (ks. taulukko 5). 7. Komissio päätti muuttaa otto- ja antolainauspolitiikkaansa, sillä EHTY:n perustamissopimuksen voimassaoloaika päättyy 23. heinäkuuta 2002(1). Komissio on sitoutunut nostamaan rahastot kyseiseen ajankohtaan mennessä sellaiselle tasolle, että ne kattavat sataprosenttisesti yhä voimassa olevat lainat, joille ei ole myönnetty valtiontakausta. 31. joulukuuta 2001 kyseiset lainat katettiin yli sataprosenttisesti. Niiden kokonaismäärän odotetaan olevan 572 miljoonaa euroa 23. heinäkuuta 2002, ja varausten määrä oli 580 miljoonaa euroa varainhoitovuoden 2001 lopussa. Suuria riskikeskittymiä varten tehty varaus 8. Suuria riskikeskittymiä varten tehty varaus koskee lainoja, joilla ei ole ensiluokkaisia takuita ja joiden määrä on yli 25 prosenttia EHTY:n omista varoista. Varauksen päätarkoituksena on kattaa nämä riskikeskittymät ja varautua mahdolliseen lainan takaisinmaksun laiminlyöntiin. Kuten aikaisemmissa tilintarkastustuomioistuimen kertomuksissa on tuotu esiin, neuvoston direktiivin 92/121/ETY säännösten noudattaminen (vaikka EHTY ei kuulukaan direktiivin oikeudelliseen soveltamisalaan) johtaa varovaiseen menettelyyn aiemmista toimista aiheutuneiden ylitysten suhteen. 9. Asianomaiset vastaavaa-puolen erät ovat pienentyneet viime vuosina toteutuneiden takaisinmaksujen vuoksi, joten varauksen määrä pienenee jatkuvasti: 18 miljoonaa euroa 31. joulukuuta 1999, 17 miljoonaa euroa 31. joulukuuta 2000 ja 6 miljoonaa euroa 31. joulukuuta 2001. EHTY:N SELVITTÄMINEN EHTY:n perustamissopimuksen voimassaolon päättyminen 10. EHTY:n perustamissopimuksen päättymisen seurauksista on keskusteltu yhteisössä 90-luvun alusta saakka. Nizzan sopimukseen kuuluvan pöytäkirjan mukaan "EHTY:n selvityksessä oleviin varoihin" perustuva omaisuus, joka pohjautuu pääosin hiilen ja teräksen tuottamiseen liittyviin maksuihin(2), tullaan käyttämään näiden kahden talouden alan hyväksi: molempien alojen tutkimustoimia rahoitetaan siten, että varoista 27,2 prosenttia osoitetaan hiilialan tutkimukseen ja 72,8 prosenttia teräsalan tutkimukseen(3). Tutkimustoiminnan hallinnoimiseksi perustetaan "hiili- ja terästutkimusrahasto". 11. Jotta EHTY:n selvitystyössä käytettävät menettelyt voidaan vahvistaa ja tutkimusrahasto perustaa, komissio on esittänyt neuvostolle kolme eri päätösehdotusta: a) ensimmäinen ehdotus koskee Nizzan pöytäkirjan(4) täytäntöön panemiseksi tarvittavia säännöksiä; b) toinen ehdotus koskee monivuotisia rahoituksellisia suuntaviivoja "EHTY:n selvityksessä olevien varojen" hallinnoimiseksi(5); c) kolmas ehdotus koskee monivuotisten teknisten suuntaviivojen vahvistamista tutkimusohjelmaa varten(6). Nizzan sopimuksen ratifioimattomuuden seuraukset 12. Nizzan sopimusta ei ole ratifioitu, mikä on asettanut kyseenalaiseksi komission suunnittelemat säännökset. Kansainvälisen oikeuden mukaan EHTY:lle sopimuksen päättymispäivänä kuuluva omaisuus olisi palautettava jäsenvaltioille. Näin ei kuitenkaan aiota tehdä, vaan jäsenvaltiot, joiden hallitusten edustajat kokoontuivat konferenssiin, päättivät antaa komissiolle mandaatin(7); näin komissio voi hallinnoida varoja niiden periaatteiden mukaisesti, joita se olisi soveltanut "hiili- ja terästutkimusrahastoon". Tätä väliaikaista ratkaisua sovelletaan Nizzan sopimuksen ratifioimiseen asti tai kunnes on löydetty jokin toinen ratkaisu. AIEMPIEN HUOMAUTUSTEN SEURANTA Mahdollisesti uudelleen käytettävissä olevien maksusitoumusten peruuntuminen 13. Mahdollisesti uudelleen käytettävissä olevia maksusitoumuksia peruuntui varainhoitovuoden loppuun mennessä 58 miljoonaa euroa. Peruutuksia tehtiin rakenneuudistukseen liittyvien tukien (23,2 miljoonaa euroa) ja sosiaalisten avustusten (15,5 miljoonaa euroa), korkotukien (10,3 miljoonaa euroa) sekä tutkimuksen (9,1 miljoonaa euroa) osalta. On huomattava, että komissio peruutti vuonna 2001 määriä, jotka sen olisi täytynyt peruuttaa jo aiempina varainhoitovuosina. Koska EHTY selvitetään 23. heinäkuuta 2002, tilintarkastustuomioistuin kehottaa komissiota käymään poikkeuksellisesti läpi kaikki vielä avoimet sitoumukset ja peruuttamaan ne, joista ei pitäisi enää aiheutua tapahtumia. Lainat virkamiehille 14. Komission (henkilöstön ja hallinnon pääosaston) on laadittava vuosittain kertomus virkamiehille myönnettävien lainojen tilanteesta. Lainojen määrä oli 34,8 miljoonaa euroa vuoden 2001 lopussa. Vuoteen 1987 saakka kertomus toimitettiin neuvostolle. Myöhempinä vuosina se on osoitettu komission eri yksiköille. Viimeisin komission laatima kertomus käsittelee vuosia 1994-1995. Vastauksessaan tilintarkastustuomioistuimen kertomukseen varainhoitovuodelta 2001(8) komissio lupautui esittämään puuttuvat kertomukset vuoden 2001 loppuun mennessä. Komissio ei ole pitänyt lupaustaan. 15. Heinäkuuhun 1999 asti komission yksiköt käyttivät virkamiehille myönnettyjen lainojen hallinnoinnissa tiettyä tietokantaa. Erilaisten ongelmien vuoksi komissio siirsi tiedot toiseen tietokantaan validoimatta niitä. Komissio aloitti varainhoitovuotta 1999 seuraavia varainhoitovuosia koskevien tietojen validoimisen vasta helmikuun 2002 alussa. Lisäksi talouden ja rahoituksen pääosaston tiedot ovat 2-3 kuukautta jäljessä henkilöstön ja hallinnon pääosaston tiedoista. (Talouden ja rahoituksen pääosasto vastaa EHTY:n taseen laatimisesta kuukausittain ja vuosittain.) Tilintarkastustuomioistuin pahoittelee lainojen hallinnoinnissa havaitsemiaan puutteita ja kehottaa komissiota ripeisiin toimiin asian korjaamiseksi. EHTY:Ä KOSKEVA TARKASTUSLAUSUMA 16. Tilintarkastustuomioistuin on tarkastanut Euroopan hiili- ja teräsyhteisön (EHTY) tilit EHTY:n perustamissopimuksen 45 c artiklan mukaisesti antaakseen Euroopan parlamentille ja neuvostolle lausuman tilien luotettavuudesta sekä tilien perustana olevien toimien laillisuudesta ja asianmukaisuudesta. 17. Kyseisillä tileillä tarkoitetaan 31. joulukuuta 2001 päivättyä EHTY:n tilinpäätöstä, joka on laadittu komission vastuulla ja julkaistu Euroopan yhteisöjen virallisessa lehdessä(9). 18. Kertomuksessaan EHTY:n tilinpäätöksestä 31 päivänä joulukuuta 2000(10), joka vastaa tilien luotettavuudesta annettavaa tarkastuslausumaa ja joka julkaistaan yhdessä kyseisen tilinpäätöksen kanssa, tilintarkastustuomioistuin toteaa, että tilinpäätös "antaa oikean kuvan Euroopan hiili- ja teräsyhteisön varoista ja taloudellisesta tilanteesta 31 päivänä joulukuuta 2001 sekä yhteisön toiminnan tuloksesta samana päivänä päättyneeltä varainhoitovuodelta". 19. Tilintarkastustuomioistuin toimitti tarkastuksensa omien tarkastusperiaatteidensa ja -standardiensa mukaisesti. Niissä sovelletaan yleisesti hyväksyttyjä kansainvälisiä tarkastusstandardeja yhteisön näkökulmasta. Tilintarkastustuomioistuin tarkasti kirjanpitoaineiston ja sovelsi muita tarpeelliseksi katsomiaan tarkastusmenetelmiä. Tilintarkastustuomioistuin sai tarkastuksensa perusteella riittävän perustan jäljempänä esitettyä kantaa varten. 20. Tilintarkastustuomioistuin katsoo, että EHTY:n varainhoitovuoden 2001 tilien perustana olevien toimien laillisuus ja asianmukaisuus on kaiken kaikkiaan riittävästi varmistettu. Tilintarkastustuomioistuin on hyväksynyt tämän kertomuksen Luxemburgissa 10. lokakuuta 2002 pitämässään kokouksessa. Tilintarkastustuomioistuimen puolesta Juan Manuel Fabra Vallés presidentti (1) Otto- ja antolainauspolitiikan muutos perustamissopimuksen päättymisen (23. heinäkuuta 2002) vuoksi (EYVL C 175, 28.6.1994, s. 5). (2) Maksut perustuvat EHTY:n perustamissopimuksen 49 artiklaan. (3) SEC(1998) 1998, s. 11: 31. joulukuuta 1997 vallinneen arvon mukaan laskettuna hiilialan osuudeksi tulee 27,2 prosenttia ja teräsalan osuudeksi 72,8 prosenttia. (4) KOM(2001) 121 lopullinen, 7.3.2001 - Muutettu ehdotus neuvoston päätökseksi Nizzan sopimukseen liitetyn EHTY:n perustamissopimuksen voimassaolon päättymisen taloudellisia seurauksia ja hiili- ja terästutkimusrahastoa koskevan pöytäkirjan täytäntöönpanon edellyttämistä säännöksistä (EYVL C 180 E, 26.6.2001). (5) KOM(2001) 121 lopullinen, 7.3.2001 - Muutettu ehdotus neuvoston päätökseksi monivuotisten taloudellisten suuntaviivojen antamisesta EHTY:n selvityksessä olevien varojen ja selvityksen jälkeen hiili- ja terästutkimusrahaston varojen hoitamista varten (EYVL C 180 E, 26.6.2001). (6) KOM(2001) 121 lopullinen, 7.3.2001 - Muutettu ehdotus neuvoston päätökseksi monivuotisista teknisistä suuntaviivoista hiili- ja terästutkimusrahaston tutkimusohjelmaa varten (EYVL C 180 E, 26.6.2001). (7) Neuvostossa kokoontuneiden jäsenvaltioiden hallitusten edustajien päätös 2002/234/EHTY, tehty 27 päivänä helmikuuta 2002, EHTY:n perustamissopimuksen voimassaolon päättymisen taloudellisista seurauksista ja hiili- ja terästutkimusrahastosta (EYVL L 79, 22.3.2002, s. 42). (8) EHTY:n varainhoitovuotta 2000 koskeva vuosikertomus (EYVL C 366, 20.12.2001). (9) EHTY:n tilinpäätös 31. joulukuuta 2001 (EYVL C 158, 3.7.2002). (10) Kertomus EHTY:n tilinpäätöksestä 31. joulukuuta 2001 (EYVL C 158, 3.7.2002). Taulukko 1 Yhteenveto EHTY:n taseen kehityksestä ennen voiton käyttöä 31.12.2000 - 31.12.2001 >TAULUKON PAIKKA> Lähde: EHTY:n tilinpäätös 31. joulukuuta 2001. Taulukko 2 EHTY:n likvidien varojen ja niiden vastaerien kehitys 31.12.2000 - 31.12.2001 >TAULUKON PAIKKA> Lähde: EHTY:n tilinpäätös 31. joulukuuta 2001. Taulukko 3 EHTY:n varojen ja niiden käytön muuttuminen vuosina 1994-2001 >TAULUKON PAIKKA> Lähde: EHTY:n tilinpäätökset kyseisiltä varainhoitovuosilta. Taulukko 4 EHTY:n toimintatalousarvion rahoittamiseen tarkoitetun varauksen muutokset vuonna 2001 >TAULUKON PAIKKA> Lähde: EHTY:n tilinpäätös 31. joulukuuta 2001. Taulukko 5 EHTY:n omien varojen kehitys vuonna 2001 >TAULUKON PAIKKA> Lähde: EHTY:n tilinpäätös 31. joulukuuta 2001. Komission vastaukset EHTY:N VAROJEN JA NIIDEN KÄYTÖN MUUTTUMINEN 5. Vuoden 2001 menoennusteet laadittiin edellisvuosien tapaan jäsenvaltioiden toimittamien arvioiden perusteella. AIEMPIEN HUOMAUTUSTEN SEURANTA 13. Komissio pitää tilintarkastustuomioistuimen tapaan huolestuttavana tilannetta, joka koskee sitoumusten peruuttamista, ja se tutkii edelleen avoinna olevat sitoumukset säännöllisesti voidakseen peruuttaa ne tarvittaessa, mistä on osoituksena peruutusten melko suuri määrä vuonna 2001. Tässä yhteydessä on kuitenkin noudatettava varovaisuutta, sillä peruutukset ovat lopullisia. Korkotukien osalta on säilytettävä tietyt vähimmäismäärärahat siltä varalta, että lainansaaja esittää lisäasiakirjoja, joiden perusteella tuki on maksettava myöhemmin. 14. Komissio on tietoinen siitä, että rakennusluottojen hallinnointi on viime vuosina muodostunut ongelmalliseksi. Tämä johtuu siitä, että komissio halusi lopettaa rakennusluottojen myöntämisen ennen EHTY:n perustamissopimuksen voimassaolon päättymistä, ja siitä, että käytössä on melko monimutkainen hallintojärjestely, joka pääosin perustuu lainojen hallinnoinnista vastaavan yksikön säännöllisesti suorittamiin päällekkäisiin tarkistuksiin. Tämän yksikön päätehtävänä on ollut lähinnä välttämättömien päivittäisten hallintotehtävien hoitaminen. Nyt kun EHTY:n perustamissopimuksen voimassaolo on päättynyt, komissio voi taata, että viivästyneet vuosikertomukset laaditaan syksyn 2002 kuluessa. 15. Komissio on saanut päätökseen vuosia 1999-2002 koskevien tietojen validoinnin. Vuotta 1999 edeltäviä tietoja validoidaan parhaillaan. Vuoden 2002 syyskuusta lähtien kuukausitaseet vahvistetaan viimeistään kuuden viikon kuluttua viitejakson päättymisestä.